Kaapstad-damvlakke styg tot bo 60%Theewaterskloofdam staan op 20 Augustus 2018 op 44.3% (Foto: Tony Georgiou via Reënval in SA, Facebook) Vir die eerste keer sedert 2016 staan Kaapstad se gesamentlike damvlakke op meer as 60%. Die stad se uitvoerende adjunkburgemeester, Ian Neilson, het in ŉ verklaring die inwoners bedank dat hulle steeds so min as moontlik water gebruik. “Dit help om ŉ buffer te bou vir die komende somermaande.” Hy het gesê die effek van die droogte sal nie oornag verdwyn nie. “Dankie aan alle watergebruikers vir die moeite en opofferings wat gemaak is.” Neilson het gesê dit sal lank duur voor die damme herstel, veral weens min reën in Julie en Augustus. “Ons moet seker maak dat ons die water bewaar wat ons het vir die komende somermaande. Ons is dankbaar vir die afgelope naweek se reën. Die reënval vir Julie en Augustus bly egter drasties laer as die langtermyn gemiddeld.” Waterbeperkings en die gepaardgaande tariewe het ook gehelp om water te bespaar, aldus Neilson. “Die nasionale departement van water en sanitasie sal binnekort weer met belanghebbendes vergader om die winterreënvalsituasie te bespreek. Gegewe die lae reënval, sal die nasionale regering waarskynlik volstaan met ŉ konserwatiewe assessering en die huidige waterbeperkings en gepaardgaande tariewe sal waarskynlik ingestel bly.” Damvlakke het die afgelope week met 1.3% gestyg tot 60.1%. Die gemiddelde watergebruik het die afgelope week van 519 miljoen liter water per dag tot 527 miljoen liter water per dag gestyg. Grafika: Stad Kaapstad